Sekuriteit by Numbi-hek opgeskerp(Foto: Jim Rhodes/Flickr) Ná die moord op die Duitse toeris ’n week gelede naby die Numbi-hek gaan veiligheid by dié berugte hek na die Krugerwildtuin nog verder opgeskerp word. Volgens Linda Grimbeek, hoof van die Kruger-Laeveld-sakekamer, is bykomende veiligheidsmaatreëls reeds aangebring en gaan daar in die volgende twee weke nóg maatreëls geïmplementeer word. “Ons hoop om op die ou einde volkome en regstreekse dekking van die gebied te bewerkstellig in die vorm van kameras, gerugsteun deur onmiddellike reaksie-eenhede en die ontplooiing van die jongste tegnologie om toesig en effektiewe reaksie moontlik te maak,” sê Grimbeek. “Die nodige toerusting is reeds bestel en bykomende fondse word ook reeds ingesamel vir die implementering van die maatreëls. Die bykomende maatreëls sal ons na raming sowat R1 miljoen uit die sak jaag.” Bykomende veiligheidmaatsreëls is reeds sedert April vanjaar aangebring om die hek vir toeriste te beveilig. Dit volg nadat vier gewapende aanvalle sedert November by die hek aangemeld is. Die maatreëls sluit in permanente patrollies en ’n veiligheidskamera wat by die hek aangebring is. Die 67-jarige Jörg Schnarr is verlede week in sy motor sowat 800 meter van die Numbi-hek doodgeskiet. Grimbeek sê daar was nog geen voorvalle sedert die implementering van hierdie maatreëls nie. Drie mense “van belang” is ná die moord aangehou vir ondervraging. Bheki Cele, minister van polisie, het egter intussen bevestig die drie is reeds vrygelaat. News 24 berig Cele het Vrydag aan joernaliste in Inanda, Durban, gesê die polisie het “waardevolle inligting” oor die mans bekom. Die Kruger-Laeveld-sakekamer het verlede week ŉ beloning van R50 000 uitgeloof vir enige inligting wat tot die inhegtenisneming en suksesvolle vervolging kan lei van diegene wat vir die moord op Schnarr verantwoordelik is.